पलपल संवाददाता, जबलपुर. कांग्रेस, भाजपा द्वारा अपने प्रत्याशियों की घोषणा करने के बाद एक अनार, सौ बीमार जैसी स्थिति बन गई है. जिसे टिकट मिली, वह तो खुश हुआ, जिसे नहीं मिली टिकट, वह खफा. अब खफा नेताओं को मनाने-फुसलाने का जिम्मा जिसे टिकट मिली है, उसके कांधों पर आन पड़ी है, वह परेशान है कि जितनी मशक्कत उसे टिकट पाने में नहीं करना पड़ी, उससे ज्यादा परेशानी रूठों को मनाने में करना पड़ी है, एक को मनाते हैं दो दस और रूठों की जानकारी लगती है, जिससे बड़ी समस्या है, क्योंकि प्रचार को मात्र 17 दिन शेष हैं, वह अपनी पूरी ऊर्जा जनता-जनार्दन के बीच पहुंचकर उनका आशीर्वाद लेने में लगाना चाहता है, लेकिन सारी मेहनत खफा को मनाने में लगानी पड़ रही है. शहर के सत्ता दल के एक मंत्री-प्रत्याशी ने तो तय कर लिया है कि वह किसी को नहीं मनाएंगे, जिसे पार्टी का काम करना है, करे, वह तो अब जनता के बीच ही जाकर अपना समय लगाएंगे.